Suomi sotkettiin Thaimaan vallankaappaukseen
Suomi sotkettiin vallankaappaukseen
Keskiviikko 27.9.2006 klo 09.50 Thaimaan syrjäytetyn pääministerin Thaksin Shinawatran väitetään järjestäneen Suomessa salaisia kokouksia. Thaimaan ex-pääministeri Thaksin Shinawatra haastoi heinäkuussa poliittisen vastustajansa Sondhi Limthongkulin ja muut niin sanotusta Suomi-salaliitosta väitteitä julkisuudessa levittäneet tahot oikeuteen.Thaksin vaati miljoonan bahtin, eli reilun 20 000 euron vahingonkorvauksia väitteistä, joiden mukaan hän oli suunnitellut Suomessa pidetyissä kokouksissa Thaimaan kuningashuoneen vallan vähentämistä.Thaimaan Suomen-lähetystössä tai Suomen ulkoministeriössä ei ole tietoa Thaksinin säännöllisistä Suomen-vierailuista, joiden aikana salaliittoa olisi voinut hautoa. Thaksin kävi Suomessa kollegansa Matti Vanhasen kutsusta viime lokakuussa ja Asem-kokouksessa tämän kuun alussa.- Muista meillä ei ole tietoa. Jos hän tulee yksityishenkilönä, eikä asia liity maiden väliseen kauppaan, niin ei meitä edes informoida, kommentoi lähetystöneuvos Matti Junnila ulkoministeriöstä. Lähetystö kiistää rahakuljetukset Suomi liitettiin Thaksiniin myös tällä viikolla, kun uutistoimisto AP kertoi, että Thaksinin Helsingin Asem-kokoukseen tuoneessa hallituksen koneessa olisi ollut 58 matkalaukkua, jotka villeimpien teorioiden mukaan olisivat olleet täynnä rahaa. Thaimaan ilmavoimien edustaja on kiistänyt väitteet.Ministerineuvos Krerkpan Roekchamnong Thaimaan Helsingin-lähetystöstä kiistää myös väitteet hämäristä lasteista.- Se isompi kone lensi Helsingistä takaisin Bangkokiin ja Thaksin lensi pienellä koneella vain parin käsimatkatavaran kanssa Lontooseen. Haluan korostaa tätä, koska en halua, että ihmisille jää sellainen mielikuva, että Suomea on käytetty jonain väliasemana varojen siirtämiseksi ulkomaille, Krerkpan sanoo.